Makelaar vas oor R1,7 miljoen-bedrogArgieffoto (Foto: Steve Buissinne/Pixabay) Zama Precious Ngubane (39) het in die Tsakane-landdroshof in Brakpan verskyn op aanklag van bedrog en diefstal. Kapt. Ndivhuwo Mulamu, woordvoerder van die direktoraat vir prioriteitsmisdaadondersoeke (die Valke), het gesê drie kliënte het in April verlede jaar glo ŉ konsultasie by ŉ Nedbanktak in Brakpan gehad om saam ŉ bedrag van R1,7 miljoen te belê. “Tydens die konsultasie is die kliënte glo verwys na ŉ privaat beleggingsmakelaar, Ngubane, wat die direkteur is by Ezamankomo.” Ngubane het glo winsgewende dividende vir die voornemende beleggers gewaarborg vir ŉ vyfjaarbelegging by haar maatskappy. Die Valke het Ngubane Donderdag in Springs aangekeer en haar aangekla van bedrog en diefstal. Sy het dieselfde dag in die hof verskyn en is vrygelaat op borgtog van R3 000. Sy moet Maandag weer in die hof verskyn sodat die saak na die Tsakane-streekhof oorgeplaas kan word.